作者:張為
標題:秋醉歌
內容:金風颯已起，還是招漁翁。攜酒天姥岑，自彈嶧陽桐。脫卻登山履，赤腳翹青筇。泉聲掃殘暑，猿臂攀長松。翠微泛樽綠，苔蘚分煙紅。造化處術內，相對數壺空。醉眠嶺上草，不覺夜露濃。一夢到天曉，始覺一醉中。皎然夢中路，直到瀛洲東。初平把我臂，相與騎白龍。三留對上帝，玉樓十二重。上帝賜我酒，送我敲金鐘。寶閣香斂苒，琪樹寒玲瓏。動葉如笙篁，音律相怡融。珍重此一醉，百骸出天地。長如此夢魂，永謝名與利。